Karsten Nonbo (V), 2007-03-22:
Hvis man skulle være bare en lille smule imødekommende over for hr. Rune Lund, kunne man jo sige, at Venstre og Enhedslisten måske deler ønsket om fred i Afghanistan, men Venstre deler ikke Enhedslistens ønske om fred for enhver pris i Afghanistan.
Fred kan man nemlig altid få ved at opgive, ved at lade sig kue og ved at give friheden i bytte for freden.
Det er det, de underkuede gør.
Det er det, Taleban udnytter.
Lige så indlysende det er, at fred er ønskelig i Afghanistan som alle andre steder, lige så indlysende er det desværre, at en fred, hvis grundlag er ufrihed, ikke er ønskelig.
En ægte og varig fred, en frihedens fred, kan i visse tilfælde kun vindes med våben i hånd.
Da Europa blev ramt af krig, ønskede man da fred?
Naturligvis gjorde man det.
Men ønskede man fred for enhver pris?
Dengang som nu bliver Vesten konfronteret med en ideologi og en reel fjende, der i sin grund er ufrihed, og derfor må man ikke forfalde til dyrkelse af freden som det højeste ideal, for ved en bevidstløs dyrkelse af freden vil prisen altid være frihed.
Indsatsen for frihed og demokrati i Afghanistan er ingenlunde ukompliceret.
Indsatsen må bestå af både militær tilstedeværelse og civil genopbygning.
Den erkendelse har været grundlaget for den danske indsats fra starten, for der kan ikke genopbygges uden sikkerhed.
Venstre anerkender, at støtten til en civil opbygning er en essentiel del af at skabe et frit og demokratisk Afghanistan, og derfor vil Danmark fortsat støtte økonomisk.
Vi anerkender også, at militær bistand er forudsætningen for en stabil civil genopbygning af samfundet.
Derfor vil vi fortsat støtte militæret.
Hvad ville en dansk militær tilbagetrækning fra Afghanistan betyde?
Isoleret set udgør de danske tropper en lille del af den samlede militære tilstedeværelse i ISAF.
Vi er nu engang et lille land med en lille befolkning, så derfor må det nødvendigvis være sådan.
Dermed ikke være sagt, at de danske soldater ikke gør et stort og et vigtigt arbejde, for det gør de, nok mere end gennemsnittet.
Den militære tilstedeværelse i Afghanistan ville ikke kollapse, hvis de danske tropper blev trukket hjem, men den ville blive svagere, og de opgaver, som soldaterne fra Danmark løser i dag, skulle løses af andre af vores samarbejdspartnere, og dermed ville sikkerhedssituationen og muligheden for genopbygning blive ringere til skade for vor egen sikkerhed og ikke mindst til skade for den afghanske civile befolkning.
Det er således ikke et enten-eller, men et både-og.
Fredsskabende og fredsbevarende militære aktiviteter er forudsætningen for en meningsfuld genopbygningsproces.
Uden det ene ville det andet spille fallit.
Det foreliggende forslag fra Enhedslisten kan på overfladen virke rørende, sympatisk og idealistisk, men under overfladen er det naivt, farligt og urealistisk, netop fordi Enhedslisten fuldstændig ignorerer de reelle trusler mod afghanerne og vores egen sikkerhed og tror, at penge kan fjerne sikkerhedsproblemet.
Det er helt urealistisk, fordi ansvarlige politikere, herunder den danske regering og et bredt flertal i Folketinget, aldrig vil vedtage et forslag, der i høj grad, som det foreliggende, lader den afghanske civilbefolkning i Talebanstyrets vold, og farligt, fordi en tilbagetrækning vil betyde, at islamiske fundamentalister igen overtager, øver vold mod befolkningen og atter skal give ly til terrorister, der i ro og mag kan planlægge angreb på den frie demokratiske verden.
Venstre kan ikke støtte beslutningsforslaget.